**Upute suradnicima**

*Rasprave: Časopis Instituta za hrvatski jezik i jezikoslovlje* objavljuju radove iz jezikoslovne kroatistike, slavistike i opće lingvistike na hrvatskome, engleskome, njemačkome, talijanskome, francuskome i španjolskome jeziku te na svim slavenskim jezicima. Ne prihvaćaju se već objavljeni radovi ili radovi istodobno ponuđeni kojemu drugom časopisu.

Rukopise je potrebno poslati u formatu *\**.*doc(x)* i u formatu *\**.*pdf* (s uklonjenim podatcima o autoru). Predani radovi, uključujući sažetke, bilješke, literaturu i grafičke priloge, trebaju biti opsegado 24 kartice teksta (43 200 znakova s bjelinama). Radu se mogu priložiti i dodatni podatci (*supplements / supplementary information* / *supporting material*), koji se objavljuju samo elektronički i daju se recenzentima na uvid.

Tekstovi se pišu fontom Times New Roman, veličine 12, s proredom 1,5. Ako je upotrijebljen koji poseban font, potrebno ga je priložiti u privitku e-poruke. Dijalektološki radovi moraju se pisati fontom ZRCola, pri čemu obvezno treba voditi računa o tome da se izbjegavaju kombinacije znakova ako u tom fontu tražena kombinacija već postoji kao zaseban znak. Slikovne priloge potrebno je dostaviti odvojeno od teksta u digitalnome formatu.

Podatci o autoru (ime i prezime, ustanova, adresa ustanove, e-adresa) navode se u zaglavlju članka u lijevome gornjem kutu. Ispod zaglavlja treba priložiti nacrtak na hrvatskome jeziku, a na kraju teksta, nakon navedene literature, potrebno je priložiti naslov i sažetak na stranome jeziku te ključne riječi (do 6 riječi) na hrvatskome i stranome jeziku. Ako je članak pisan na stranome jeziku, sažetak mora biti na hrvatskome. Svaki znanstveni članak mora imati i naslov, sažetak te ključne riječi na engleskome jeziku. Za ostale vrste radova (npr. prikaz) također se mora dati i naslov na engleskome jeziku.

Popis literature treba biti usklađen s *Hrvatskim pravopisom* Instituta za hrvatski jezik i jezikoslovlje (Zagreb, 2013. ili pravopis.hr), prema uputama u poglavljima *Bibliografske jedinice* i *Navođenje u tekstu*. Ako ga bibliografska jedinica navedena u popisu literature ima, mora se navesti i DOI (*digital object identifier*), i to kao mrežna stranica (npr. doi.org/10.31724/rihjj.45.1.4). Nelatinične bibliografske jedinice u popisu literature transliteriraju se u uglatim zagradama u latinično pismo prema uobičajenim transliteracijskim pravilima za jezik koji je u pitanju ili prema međunarodnoj normi ISO 9.

Molimo suradnike da za citiranje u članku rabe isključivo navodnike „…”, npr. „Citat.” (odnosi se na radove pisane hrvatskim jezikom), a za označivanje značenja polunavodnike, npr. ‘značenje’.

Rukopis članka recenziraju dva recenzenta, a recenzija je obostrano anonimna. U slučaju neslaganja recenzenata odluku donose Uredništvo i glavni urednik časopisa ili se članak šalje na treću recenziju.

Autori snose punu odgovornost za svako plagiranje i samoplagiranje bez obzira na to je li otkriveno tijekom recenzijskoga postupka ili nakon objave rada u časopisu.

Časopis *Rasprave* nositelj je prava nad svim u njemu objavljenim radovima. Autor zadržava pravo ponovnoga objavljivanja priloga u drugome djelu kojemu je autor, primjerice u obliku poglavlja u vlastitoj knjizi. Međutim, u slučaju objavljivanja u drugoj publikaciji potrebno je navesti da je rad izvorno objavljen u časopisu *Rasprave.*

Rukopisi se šalju elektroničkom poštom na e-adresu Uredništva *rasprave@ihjj.hr*.